પકડેલા પશુઓનો વિવાદ ચાલતો હતો એવામાં ૨૮-૮ ની રાત્રે એક પશુનુ મૃત્યુ થતાં આ વિવાદ વધુ વકર્યો હતો. મરેલુ પશુ તાત્કાલીક ઉપાડીને તેનો નિકાલ કરવા પાલિકા તંત્ર પેરવી કરી રહ્યુ હતુ. એવામાં પાલિકાના પૂર્વ સભ્ય નાગજીભાઈ રબારી ફાયર સ્ટેશન પહોચી ગયા હતા. એવામાંજ પ્રમુખ ગોવિંદભાઈ ગાંધી આવતા નાગજીભાઈ રબારીએ રોષ ઠાલવ્યો હતો કે, ફાયર સ્ટેશનમાં બ્લોક પાથર્યા હોય કે પ્લાસ્ટર કર્યુ હોય તેવી જગ્યાએ પશુઓ પુરાય નહી. આ પશુઓ પુરવાની જગ્યા નથી. આવી જગ્યાએ પશુઓના પગ લપસી જાય અને પગ ભાગી જાય. પાલિકા પાસે રખડતા પશુઓ પુરવાની જગ્યા છે ત્યાં પુરવા જોઈએ, અને જગ્યા ન હોય તો કામચલાઉ ભાડે જગ્યા લઈ પશુ પુરવા જોઈએ. ઘાસચારા અને પાણીની વ્યવસ્થા બાબતે ઉભરો ઠાલવ્યો હતો કે, કુંડીઓમાં પાણી ભરેલુ છે ત્યારે આટલી ઉંડી કુંડીઓમાંથી પશુ કંઈ રીતે પાણી પી શકે? પશુઓ સંપમાંથી પાણી પીવે તે કેટલુ વ્યાજબી? પશુઓ માટે સડેલા શાકભાજી નહી પણ ચારા તથા પુળાની વ્યવસ્થા કરવી જાઈએ. પકડેલા પશુઓની માવજત કરવાની જવાબદારી પાલિકાની છે. આ પશુ મરી ગયુ તો તેની જવાબદારી કોની? નાગજીભાઈ રબારીએ વધુમાં જણાવ્યુ હતું કે, રખડતા પશુ પકડવા જરૂરી છે. તેના માટે પાલિકા યાદ કરશે ત્યારે રખડતા પશુ પકડવા માટે માલધારી સમાજના યુવાનો મદદ કરવા તૈયાર છે.